Inimesed  Myanmaris elab ca 43 miljonit inimest, kelle eeldatav eluiga on 56 aastat. Etniliselt on suurim birmakate grupp (ligi 70%), järgnevad šannid ja karenid. Määrav on, et üheksa inimest kümnest selles riigis on budistid. Myanmar esindab theravaada budismikoolkonda. Usk on nii elus kui olla saab ning inimeste kõik toimetused ja mõtted on sellest läbi imbunud. Birmakas on üks ütlemata hea ja armas inimeseloom, kes sõna otseses mõttes ei tee kärbsele ka liiga. Ta on isegi pisut solvunud, kui  tajub, et keegi tema heades soovides kahtleb. Nad vaatavad julgelt silma ja naeratavad tihti, armastavad laulda ja Lääne muusikat ümber viksida. Birmakatele on iseloomulik pisut naivistlik kitšilik maitse ja samas avatus uue suhtes.